Molopai nen uchi tùuselupa tùpo Jesus utàppù Jerusalem pona tok wapiya.
Mei pùla là pata yamùk Bethphage molopai Bethany tawonnan piyau tùwechi Wùk Olive itesek po yau,
Jesus uya asaꞌlà tùnenupa ton yeunokoppù tùwapiya.
Sàlà enupantok pokonpe “Pata eyemloto kon po naiꞌnùk yak itàtàk kon,
ewelepamù kon pata yak yau tonki mule yewattàsak yepolo auyaꞌnokon màlà ipo weꞌnàppà pen.
Meukatàik molopai mùnettàik sàlà motak.
Ànùꞌlà uya eyekamappo kon,
‘Yàꞌlà pe iwechi pàk yeuka auyaꞌnokon màlà?’
tukaik yau,
‘Itepulu iꞌche kulu man,’
mùkatàik,”
teppù ya.
Ineunokossan utàppù màlà molopai tamùꞌnawolon yepoloppù tok uya Jesus uya yekamappù kasa.
Tonki mule yeuka tok uya tùse itesak uya “Yàꞌlà pe iwechi pàk yeuka auyaꞌnokon màlà?”
teppù.
“Itepulu iꞌche kulu man,”
tukaik tok uya yeikuppù.
Molopai tonki mule yalàppù tok uya Jesus piyak.
Màlàyau tùpon kon tùlùppù tok uya ipona molopai Jesus pùikattàppù tok uya iwenuttoppe.
Iità tùse tok uya tùpon kon yalenkappù asantawà.
Jerusalem piyau mei pùla,
pata Olive Tùpù yai asanta wuttàtok motau iwechi tùse tamùꞌnawàlà tukkan kon inenupa ton wessaꞌmolùkappù Kaatù yapulà pàk tùutauchinpaik tùwentaimepàsse,
tamùꞌnawolon eke ton tùnenessan kon yamùk pàk.
“Ipùlemasak mùkkàlà kin Itepulu yesek yau tùuyàssen!
Wàlàkkaꞌnàtok Epùn pon molopai Kaatù yapulàtok!”
tukaik.
Màlàyau Pharisee tonpa yamùk uya tukkan kon kappon yamùk kùlottapai ipàk “Enupanài,
eppana enenupa ton wettoppe yekamakà!”
teppù.
Jesus uya yeikuppù,
“Eppana tok wechi yau tàk yamùk wentaime màlà,
ukayaik àpàkùꞌnokon,”
tukaik.
Jerusalem winàkàik lùiwa iyàpùppù màlà molopai pata yensak tùuya yau,
ikalawùppù iwenai,
“Sàlà wei yau yàꞌlà uya wàlàkkaꞌnàtok nepù ittu neken auyaꞌnokon yau,
tùse sàlàpe ewinàpaiꞌnokon yonansak man yene auyaꞌnokon tukaik.
Masapùla pata weyu uyàpù màlà àponaꞌnokon eyeyatonnon uya àwoinottà màlà non tùkasse molopai tok uya awakkàtù màlà sàwinàꞌne.
Tamùꞌnawàlà tok uya amattanùpù màlà,
ayawon kon mule yamùk ewekupili tawon kon pokonpe.
Tewin nà tàk nàmà tok uya ipatassek yau pen màlà,
masapùla yàꞌlà yattai là Kaatù uyàpùppù àpùikattàse ittuppù auya pen màlà,”
tukaik.